ANC-raadslid vas vir verkragtingArgieffoto. Die raadslid van die ANC in Mpumalanga wat vroeër vandeesweek vasgetrek is vir die verkragting van ŉ tienermeisie meisie sal uit die party geskors word indien hy skuldig bevind word. Só het die ANC Saterdag in ŉ verklaring gesê. Sello Matshoga, woordvoerder van die ANC in die Nkangala-gebied, het aan African News Agency gesê die raadslid het Vrydag in die Mdutjana-landdroshof in Siyabuswa voorgekom op aanklagte van verkragting. “Hy sal Dinsdag weer in dieselfde hof voorkom waar hy na verwagting sal aansoek doen vir borgtog,” het Matshoga gesê. “As ons sien dat die staat ŉ sterk saak het, met bewyse vorendag kom en sy borgtogaansoek suksesvol teëstaan, sal ons hom aanraai om te bedank,” het Matshoga gesê. Volgens Matshoga sal die ANC hom dan skors en aan ŉ interne dissiplinêre verhoor onderwerp. Indien hy skuldig bevind word, sal sy ANC-lidmaatskap ook opgehef word. Die man was ŉ raadslid in Siyabuswa by die DR JS Moroka-munisipaliteit. Die beweerde verkragting het twee weke gelede plaasgevind. Matshoga het sy verbasing uitgespreek dat die ma van die slagoffer eers twee weke gewag het om die saak aan te meld. “As sy uitgevind het haar kind is verkrag, hoekom wag sy vir twee weke om die saak aanhangig te maak,” het Matshoga gesê. “Ons het as die ANC met die beskuldigde gepraat en hy het die verkragting ontken. Ons wil nie die saak vooruitloop nie en sal wag vir die howe en die polisie om hul werk te doen. Ek is nie seker hoe oud die meisie is nie, sy kan tussen 16 en 18 jaar wees,” het Matshoga gesê. Big. Leonard Hlathi, provinsiale polisiewoordvoerder, het bevestig dat ŉ man (44) in hegtenis geneem is vir die verkragting van ŉ 16-jarige. “Hy sal in aanhouding bly tot hy weer Dinsdag vir sy borgtogaansoek verskyn,” het Hlathi gesê.